ועדת הכספים, כנסת 20, פרוטוקול מספר 1070, 2018-06-11 13:00

משה גפני: אני מתכבד לפתוח את ישיבת ועדת הכספים.

משה גפני: על סדר היום: שינויים בתקציב לשנת 2018.

משה גפני: נתחיל במשרד הקליטה לאור בקשתו של חבר הכנסת עודד פורר.

משה גפני: פנייה לוועדה מספר 51 – קליטה.

אופיר להב: אני ממשרד העלייה והקליטה.

אופיר להב: הפנייה נועדה לתקצב בהרשאה להתחייב סך של 354 מיליון ש"ח בתקציב המשרד.

משה גפני: כל הסעיפים שמופיעים פה לא היו בתקציב?

משה גפני: שכר עובדי המשרד, מינהל ואמרכלות, דיור – כל הדברים האלה לא היו בתקציב?

משה גפני: למה צריך להביא עכשיו העברה?

משה גפני: אין פה דברים דרמטיים.

אופיר להב: השינויים שיש פה הם שינויים שעוד לא ידענו עליהם באוגוסט 2016 כאשר התקציב אושר.

אופיר להב: מאז דברים אושרו.

אופיר להב: לדוגמה, שכר עובדי המשרד.

אופיר להב: תקציב 2017-2018- - -

משה גפני: מדובר על 2019.

אופיר להב: השינויים פה הם על שנת 2018.

אופיר להב: באוגוסט 2016 אישרתם את התקציב.

משה גפני: יכול להיות שנאשר תקציבים רטרואקטיבית?

אופיר להב: לדוגמה בנושא השכר, הגענו במהלך שנת 2017 לסיכום עם הממונה על השכר, על איזשהו מודל של שכר עידוד לעובדים.

אופיר להב: עכשיו מתקצבים את מה שסוכם.

משה גפני: יש שאלות, רבותי?

משה גפני: מי בעד אישור פנייה מספר 51?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה נתקבלה.

משה גפני: פנייה לוועדה מספר 50 – רשויות פיקוח.

דליה ציוני: אני מנהלת תחום תקציבים במשרד הבינוי והשיכון.

דליה ציוני: הפנייה נועדה לביצוע שינויים בכוח אדם, להתאמה לביצוע בפועל לפי הסיכום התקציבי עם הרשות להתחדשות עירונית.

משה גפני: מה זה כוח אדם?

דליה ציוני: זה נועד לתקצב 16.5 תקנים- - -

משה גפני: איזה כוח אדם?

משה גפני: זה הרי לא משרד.

דליה ציוני: זו רשות שנמצאת בתוך משרד הבינוי והשיכון והיא קולטת עכשיו עובדים.

משה גפני: לשם מה צריך כוח אדם?

אלון כהני: אני מן הרשות הממשלתית להתחדשות עירונית.

משה גפני: אתם שייכים למשרד הבינוי והשיכון?

אלון כהני: נכון, אנחנו מתחת למשרד הבינוי והשיכון.

משה גפני: כמה עובדים יש לכם?

אלון כהני: אנחנו בהקמה.

אלון כהני: זו הסיבה שמבוקשת ההעברה הזאת של התקנים.

אלון כהני: בחצי השנה האחרונה קלטנו כ-10 תקנים חדשים.

משה גפני: כמה מהם חרדים?

אלון כהני: אבדוק.

משה גפני: כדאי לבדוק.

אלון כהני: אני יכול להגיד שאנחנו בתהליך של קליטת צוער חרדי בתוכנית הצוערים שלנו.

משה גפני: אז בין עשרת התקנים אין חרדים.

משה גפני: בסדר, אני לא בעד חרדים.

משה גפני: ..

משה גפני: אני רק בעד שלא תגידו שאתם משלבים חרדים.

משה גפני: זה בסדר, לא צריך חרדים...

משה גפני: מה יעשו עשרת העובדים האלה?

אלון כהני: הרשות הוקמה כדי לקדם תהליכים של התחדשות עירונית, גם בהיבט של רגולציה, גם בהיבט של תכנון.

משה גפני: הבנתי.

משה גפני: את זה גם אם לא היית אומר הייתי מבין.

משה גפני: תסביר לי מה עושה עובד אצלכם בהתחדשות העירונית כאשר עושים את זה באיזו עיר בארץ.

אלון כהני: אנחנו מתעסקים קודם כול במדיניות.

אלון כהני: הדבר השני הוא הקמה ותפעול של מינהלות להתחדשות עירונית, שהם גופים שמוקמים בתוך העיריות במטרה לקדם את התהליכים האלה.

משה גפני: הם עובדים שלכם?

אלון כהני: לא.

משה גפני: העובדים שלכם עוזרים בהקמה אבל הם לא חלק מן העניין?

אלון כהני: זה תהליך שקורה עכשיו.

משה גפני: כלומר, אנחנו עכשיו מקימים את הרשות להתחדשות עירונית, ממש עכשיו.

אלון כהני: נכון.

משה גפני: אז למה לא אמרתם קודם?

משה גפני: היינו מביאים איזו שתייה או משהו.

משה גפני: ..

טמיר כהן: מדובר על שבעת העובדים הראשונים?

משה גפני: עשרה עובדים.

דליה ציוני: התקציב המקורי ב-2018 הוא לשבעה תקנים.

דליה ציוני: מבקשים תוספת של 16.5 תקנים נוספים.

דליה ציוני: זה מופיע בדברי ההסבר.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה נתקבלה.

משה גפני: פנייה מספר 52 – מפעלי משרד ראש הממשלה ומשרד האוצר: לשכת הפרסום הממשלתית.

עמרי בן חורין: אני מאגף התקציבים במשרד האוצר.

עמרי בן חורין: הפנייה נועדה להתאים את המסגרת התקציבית של לשכת הפרסום הממשלתית בהתאם להזמנות שעתידות להיות מבוצעות בפועל ממשרדי הממשלה ולהגדיל את המסגרת התקציבית ב-413 מיליונים ו-210 אלפי שקלים, כדי להתאים את המסגרת להזמנות שיבוצעו בפועל ממשרדי הממשלה השונים לאורך השנה ומה שיהיה צפוי עד סוף השנה.

עודד פורר: יש פה מישהו מלפ"מ, לא מאגף התקציבים?

עדי בסון-ישרפור: כן, אני.

עודד פורר: את יודעת לענות לי האם אתם עדיין קונים פרסומים ממשלתיים בעיתונים שקוראים לסרבנות לגיוס?

מוסי רז: איזה עיתון קורא לסרבנות לגיוס?

עודד פורר: אני מכיר לפחות אחד, "הפלס".

עדי בסון-ישרפור: אני חשבת לפ"מ.

עדי בסון-ישרפור: אני חודשיים בתפקיד אז קצת קשה לי לענות על השאלה הזו.

עדי בסון-ישרפור: אני יכולה להעביר לך התייחסות בכתב.

עודד פורר: אבקש לקבל התייחסות גם לגבי זה, וגם לשאלה עד כמה אתם אוכפים ברשתות האינטרנט שפרסומות של גופים אנטישמיים או גופים שקוראים למאבק מזוין נגד מדינת ישראל לא מופיעות על גבי פרסומים של ממשלת ישראל, שאנחנו לא מממנים אותן.

עודד פורר: זאת אומרת שהפרסומת שלנו לא מופיעה על איזה סרטון שיש בו הרבה מאוד צפיות אבל של גוף אנטישמי.

עודד פורר: זה נושא שהעליתי בעבר בפני לפ"מ ועדיין לא קיבלתי עליו תשובה.

עודד פורר: אגב, לשכת הפרסום הממשלתית של בריטניה למשל עצרה פרסומים בגופים האלה עד שהם לא הבהירו שלא יופיעו פרסומות שם.

עדי בסון-ישרפור: בסדר, נעביר התייחסות.

משה גפני: תודה רבה.

משה גפני: מי בעד אישור הפנייה.

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה נתקבלה.

משה גפני: פנייה לוועדה מספר 44 – הסברתם את הפנייה הזאת כבר.

משה גפני: אתם לא צריכים להסביר.

משה גפני: אבל אני מבין שאין לנו רוב.

איתן ברושי: אני מתנגד לפנייה מספר 44.

איתן ברושי: לא השתנה שום דבר מן הישיבה הקודמת.

עודד פורר: אני תומך אבל יש פה עוד חבר אופוזיציה.

מוסי רז: אני גם אצביע נגד.

איתן ברושי: ברשות מקרקעי ישראל לא השתנה כלום, כולל בעניין מרום הגולן.

איתן ברושי: לא יכול להיות שבגלל שעבר שבוע נשנה את הדעה.

איתן ברושי: המינהל הוא אותו מינהל, נשאר גוף פוסט-ציוני.

משה גפני: עזוב, הוא לא פוסט-ציוני.

משה גפני: אני אומר כדלהלן: אני מבקש תשובות.

משה גפני: בלי קשר לזה, כמובן אם צריך להצביע אני מצביע בעד.

משה גפני: אני מבקש תשובות על מה שהיה בשבוע שעבר, לדעת איפה אנחנו עומדים בעניין הזה.

יאיר כרמלי: נעביר תשובות.

משה גפני: בכל מקרה, יש מציאות וצריך לחיות את החיים כפי שהם.

משה גפני: לישיבה הבאה נביא את זה לאישור, אחרי שנקבל כמובן תשובות חיוביות.

איתן ברושי: עם האישור למרום גולן.

משה גפני: אתם לא צריכים להגיע יותר, לא נטריח אתכם מכיוון שקיבלנו את ההסברים.

קריאה: אין לנו בעיה להגיע.

משה גפני: אז תצטרכו לבוא, אבל תבדקו קודם את הדבר הזה לגבי רשות מקרקעי ישראל.

משה גפני: אין לי רוב לעניין הזה גם אם אני מביא את זה להצבעה, אנחנו שניים נגד שניים.

איתן ברושי: תודה רבה.

איתן ברושי: היום היו פה ממרום גולן.

איתן ברושי: גם אין להם תיירות.

איתן ברושי: העיקר כסף הם רוצים.

משה גפני: אנחנו עוברים לעודפים.

משה גפני: בקשה מספר 14-001.

דין ליבנה: אני היועץ המשפטי של ועדת הבחירות המרכזית.

דין ליבנה: מדובר בעודפים מחויבים של הוועדה בגין התקשרויות משנים קודמות.

דין ליבנה: במחצית מן העודפים מדובר על פרויקט בינוי שנמשך כמה שנים, הוא הסתיים ואנחנו פשוט צריכים לשלם.

דין ליבנה: החלק השני של העודפים עיקרו פרויקטי מחשוב שונים, בעיקר פרויקטי הדרכה.

משה גפני: מה התקציב של ועדת הבחירות המרכזית?

דין ליבנה: התקציב השנתי – כ-20 מיליון שקל.

יעל אליאב: אני חשבת ועדת הבחירות המרכזית.

יעל אליאב: זה התקציב בשנה שאיננה שנת בחירות.

משה גפני: התקציב השנתי הוא 20 מיליון שקל בשנה שהיא לא שנת בחירות.

משה גפני: אתם מבקשים פה 9 מיליון שקל, כמעט 10 מיליון שקל, שזה כמעט מחצית מן התקציב שלכם.

דין ליבנה: נכון, אבל מדובר בפרויקטים שכבר החלו בשנים קודמות ותוקצבו במסגרת התקציב השוטף.

עודד פורר: אלה עודפים מחויבים?

דין ליבנה: כל העודפים הם עודפים מחויבים.

דין ליבנה: כולם תוקצבו ואושרו כדין.

משה גפני: אלה פרויקטים חד-פעמיים?

משה גפני: זאת אומרת, התקציב של 20 מיליון יישאר תקציב של 20 מיליון וגם אם נאשר את זה – זה על פרויקטים שהם חד-פעמיים, במחשוב ובכל מה שנלווה לעניין.

עודד פורר: למה זה נערך מעבר לזמן המתוכנן?

דין ליבנה: ראשית, זה לאו דווקא נערך מעבר למתוכנן.

עודד פורר: זה מה שמופיע פה: "ביצוע פרויקט זה מתארך מעבר למתוכנן".

דין ליבנה: הפרויקט הראשון הוא פרויקט בינוי, שמראש היה אמור להימשך מספר שנים.

דין ליבנה: הוא התמשך עוד חצי שנה כי מדובר בפרויקט בינוי, בשל קבלנים.

דין ליבנה: העיכוב היה של בערך 7 חודשים לפרויקט הבינוי.

דין ליבנה: פרויקטי המחשוב מראש נועדו לכמה שנים.

משה גפני: אתם יודעים אם יהיו בחירות השנה?

משה גפני: טוב, לא חשוב.

משה גפני: מי בעד אישור הבקשה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הבקשה נתקבלה.

משה גפני: שיהיה לכם בהצלחה.

משה גפני: אנחנו עוברים לבקשה מספר 29-004.

שני מנדל לאופר: אני רפרנטית באגף התקציבים.

שני מנדל לאופר: הפנייה נועדה להעברת עודפים משנת התקציב 2017 לשנת התקציב 2018 בסך של 3,150 אלפי ש"ח במזומן לתוכנית התקציב של תפעול.

שני מנדל לאופר: הסעיף עצמו משמש להוצאות התפעול העיקריות של המשרד.

שני מנדל לאופר: ספציפית העודפים המדוברים נוצרו בגין מכרזים שפורסמו אך טרם נבחר עבורם זוכה.

עודד פורר: מתי פורסמו המכרזים?

דליה ציוני: רובם המכריע בסוף שנת 2017.

עודד פורר: עד עכשיו לא נבחר זוכה?

דליה ציוני: כמעט בכולם נבחר זוכה.

דליה ציוני: באחד מהם לא היו הצעות ובוחנים עכשיו יציאה מחדש למכרז, מחכים לעודפים שיגיעו, ובאחד היה עיכוב משפטי, והוא עדיין בעיכוב.

משה גפני: תודה רבה.

משה גפני: מי בעד אישור הבקשה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הבקשה נתקבלה.

משה גפני: תודה רבה.

משה גפני: הישיבה נעולה.